钦定古今图书集成/方舆汇编/边裔典/第115卷 > 《漠北怀古四首》明·僧梵琦
## 钦定古今图书集成/方舆汇编/边裔典/第115卷 > 《漠北怀古四首》明·僧梵琦

旷野多遗骨，前朝数用兵。烽连都护府，栅绕可敦城。
健鹘云间落，妖狐塞下鸣。却因班定远，牵动故乡情。

其二

北向无城郭，遥遥接大荒。旧来闻汉土，前去是河隍。
野蒜根含水，沙葱叶负霜。何人鸣觱栗，使我泪沾裳。

其三

“每厌冰霜苦，长寻水草居。控弦随地猎，刳木近河渔。”
马酒茶相似，驼裘锦不如。胡儿双眼碧，惯读“左行书。”

其四

无树可黄落，有台如白登。三冬掘野鼠，万骑上河冰。
土厚不为井，民淳犹结绳。令人思太古，极目眇平陵。